b"\n_START_ARTICLE_\nKaptenarmusas\n_START_PARAGRAPH_\nKaptenarmusas (rus. \xd0\xba\xd0\xb0\xd0\xbf\xd1\x82\xd0\xb5\xd0\xbd\xd0\xb0\xd1\x80\xd0\xbc\xd1\x83\xd1\x81, \xd0\xba\xd0\xb0\xd0\xbf\xd1\x82\xd0\xb5\xd0\xbd\xd0\xb0\xd1\x80\xd0\xbc; i\xc5\xa1 pranc. capitain d'armes)\xc2\xa0\xe2\x80\x93 puskarininki\xc5\xb3 laipsnis ir pareigos Rusijos sausumos kariuomen\xc4\x97je ir aviacijoje 1632\xe2\x80\x931917\xc2\xa0m.\n_START_SECTION_\nKaptenarmuso laipsnis\n_START_PARAGRAPH_\nLaipsnis \xc4\xafsteigtas 1632\xc2\xa0m. kuriant naujos rikiuot\xc4\x97s pulkus. Nuo 1699\xc2\xa0m. paplito visoje reguliariojoje armijoje._NEWLINE_Kaptenarmuso laipsnis buvo \xc5\xbeemesnis u\xc5\xbe ser\xc5\xbeanto laipsn\xc4\xaf, bet auk\xc5\xa1tesnis u\xc5\xbe kapralo laipsn\xc4\xaf. To paties lygio laipsniai buvo furjeris._NEWLINE_Kaptenarmuso pareigos buvo gauti, saugoti ir i\xc5\xa1duoti ginklus, mundiruot\xc4\x99 ir kit\xc4\x85 amunicij\xc4\x85, vykdyti j\xc5\xb3 apskait\xc4\x85. Pagrindin\xc4\x97 pareiga buvo ginkl\xc5\xb3 ir \xc5\xa1audmen\xc5\xb3 tvarkymas._NEWLINE_M\xc5\xab\xc5\xa1yje kaptenarmusas b\xc5\xabdavo prie ve\xc5\xbeim\xc5\xb3 su \xc5\xa1audmenimis ir r\xc5\xabpindavosi \xc5\xa1audmen\xc5\xb3 tiekimu kareiviams._NEWLINE_1796\xc2\xa0m. kaptenarmuso laipsnis buvo panaikintas.\n_START_SECTION_\nKaptenarmuso pareigos\n_START_PARAGRAPH_\nPanaikinus kaptenarmuso laipsn\xc4\xaf \xc4\xaf kaptenarmus\xc5\xb3 pareigas skirdavo vyresniuosius puskarininkius. Kiekviena kuopa (eskadronas, v\xc4\x97liau\xc2\xa0\xe2\x80\x93 ir eskadril\xc4\x97) tur\xc4\x97davo vien\xc4\x85 kaptenarmus\xc4\x85. Kaptenarmusai nuo \xc5\xa1iol m\xc5\xab\xc5\xa1iuose nebedalyvaudavo ir vykdydavo tik \xc5\xabkines pareigas. Jie pri\xc5\xbei\xc5\xabr\xc4\x97davo kuopos ceichgauz\xc4\x85\xc2\xa0\xe2\x80\x93 priimadavo, saugodavo ir i\xc5\xa1duodadvo mundiruot\xc4\x99, kitus reikmenis, maisto produktus, pa\xc5\xa1arus, kur\xc4\x85 ir kt. atsargas._NEWLINE_Kaptenarmusai vykd\xc4\x97 turto apskait\xc4\x85, sudarin\xc4\x97davo jo apskaitos lenteles, ved\xc4\x97 \xc5\xabkines apskaitos knygas. Tiesiogiai ginklus ir \xc5\xa1audmenis tvark\xc4\x97 kaptenarmuso pad\xc4\x97j\xc4\x97jas. Kavalerijos daliniuose kaptenarmusai tur\xc4\x97davo antr\xc4\x85j\xc4\xaf pad\xc4\x97j\xc4\x97j\xc4\x85, kuris tvarkydavo pa\xc5\xa1arus._NEWLINE__NEWLINE_Artilerijos baterijos tur\xc4\x97davo po kaptenarmusus\xc2\xa0\xe2\x80\x93 vien\xc4\x85 artilerijos, kit\xc4\x85\xc2\xa0\xe2\x80\x93 likusiam turtui._NEWLINE__NEWLINE_Kiekvieno pulko \xc5\xabkin\xc4\x97 dalis tur\xc4\x97davo tris pulko kaptenarmusus\xc2\xa0\xe2\x80\x93 i\xc5\xbedo, kvartirmeisterin\xc4\xaf ir ginklin\xc4\xaf, kurie r\xc5\xabpinosi atitinkamai algomis, apgyvendinimu ir ginklais._NEWLINE_\xc5\xbdemesnio rango kari\xc5\xa1kiai kreipdavosi \xe2\x80\x9ePone kaptenarmuse\xe2\x80\x9c, o to paties rango ir vyresnieji\xc2\xa0\xe2\x80\x93 laipsniu ir pavarde._NEWLINE_Laivyne kaptenarmusus atitiko bataleriai._NEWLINE_Kaptenarmus\xc5\xb3 pareigos buvo panaikintos 1917\xc2\xa0m., bet 1918\xc2\xa0m. v\xc4\x97l buvo \xc4\xafsteigtos. Tarybin\xc4\x97je Armijoje kaptenarmus\xc5\xb3 pareigos egzistavo iki 1960\xc2\xa0m."